Ο **Ντέγιαν Στάνκοβιτς** (σερβικά κυριλλικά: *Дејан Станковић*, γεννημένος στις 11 Σεπτεμβρίου 1978) είναι Σέρβος πρώην διεθνής ποδοσφαιριστής και νυν προπονητής. Αγωνιζόταν στη θέση του αμυντικού μέσου με πολύχρονη επιτυχημένη καριέρα στην Ιταλία.

Καριέρα σε συλλόγους
--------------------

### Ερυθρός Αστέρας Βελιγραδίου

Σε ηλικία μόλις 18 χρονών ο Στάνκοβιτς αγωνιζόταν με τον Ερυθρό Αστέρα Βελιγραδίου. Έμεινε εκεί για 4 χρόνια και πέτυχε 30 γκολ σε 85 εμφανίσεις. Κατέκτησε το πρωτάθλημα της τότε Γιουγκοσλαβίας το 1995 και 3 κύπελλα Γιουγκοσλαβίας το 1995, το 1996 και το 1997. Μετά από έναν χρόνο, στην ηλικία των 19 ετών έγινε αρχηγός στην ομάδα.

### Λάτσιο

Το 1998 ο Στάνκοβιτς πήρε μεταγραφή στη Λάτσιο και το ντεμπούτο με τη νέα του ομάδα έγινε στις 13 Σεπτεμβρίου 1998, δύο μέρες μετά τα γενέθλιά του. Κατέλαβε γρήγορα τη θέση του βασικού στη Λάτσιο, αν και είχε μεγάλο ανταγωνισμό με τους Πάβελ Νέντβεντ, Χουάν Σεμπαστιάν Βερόν και Ρομπέρτο Μανσίνι. Μαζί της κατέκτησε το 1999 το κύπελλο ΟΥΕΦΑ και το ΟΥΕΦΑ Σούπερ Καπ και το 2000 ένα Πρωτάθλημα Ιταλίας, ένα Κύπελλο Ιταλίας και ένα Σούπερ Καπ Ιταλίας.

### Ίντερ

Το 2004 ο Στάνκοβιτς μεταγράφηκε στην Ίντερ. Έχει κατακτήσει με την ομάδα 5 πρωταθλήματα Ιταλίας το 2006, το 2007, το 2008, το 2009 και το 2010, ενώ έχει πάρει 4 κύπελλα Ιταλίας το 2005, το 2006, το 2010 και το 2011, 4 Σούπερ Καπ Ιταλίας το 2005, το 2006, το 2008 και το 2010 καθώς έχει κατακτήσει και ένα Τσάμπιονς Λιγκ και ένα Παγκόσμιο κύπελλο συλλόγων, και τα δύο το 2010. Πλέον έχει αποσυρθεί απο το ποδόσφαιρο, κρεμόντας τα παππούτσια του με την Ίντερ.

**Ατομικές διακρίσεις**

Ο Στάνκοβιτς ψηφίστηκε δύο φορές Σέρβος παίκτης της χρονιάς. Η μία το 2006 και η άλλη το 2010 ως παίκτης της Ίντερ και τις δύο φορές.

Εθνική Σερβίας
--------------

Το ντεμπούτο του Στάνκοβιτς με την εθνική Σερβίας έγινε στις 22 Απριλίου 1998 εναντίον της Νότιας Κορέας. Έχει αγωνιστεί στο Μουντιάλ 1998, στο Euro 2000, στο Μουντιάλ 2006 και στο Μουντιάλ 2010 καθώς και στα προκριματικά του Euro 2012. Το 2011 ο Στάνκοβιτς ανήγγειλε την αποχώρησή του από την εθνική.

Στατιστικά
----------

Ο Στάνκοβιτς ως αμυντικός μέσος δεν είχε πολλές φορές την ευκαιρία να σκοράρει. Παρόλα αυτά, ήταν αποτελεσματικός στις τελικές του και έτσι σκόραρε 81 γκολ στην καριέρα του και σέρβιρε 55 τελικές πάσες (ασίστ) σε 545 αγώνες και 39.990 λεπτά στον αγωνιστικό χώρο. Τα περισσότερα τέρματα τα έβαλε στην Ίντερ Μίλαν.

Ο Σέρβος παίκτης σαν αμυντικός μέσος έπρεπε να επέμβει σε πάρα πολλές φάσεις. Συνολικά έχει αποβληθεί 7 φορές από τον αγωνιστικό χώρο και έχει πάρει 111 κίτρινες κάρτες σε 545 αγώνες.

Προπονητής
----------

Ο Στάνκοβιτς ανέλαβε ως προπονητής τον Ερυθρό Αστέρα Βελιγραδίου στις 19 Δεκεμβρίου 2019. Έμεινε στην ομάδα για δυόμισι χρόνια κατακτώντας τρία πρωταθλήματα και δύο κύπελλα. Στις 6 Οκτωβρίου 2022 ανέλαβε την ιταλική Σαμπντόρια.

Ρεκόρ
-----

Ο Στάνκοβιτς έχει καταρρίψει ένα πολύ περίεργο ρεκόρ: Έχει αγωνιστεί σε 3 Παγκόσμια Κύπελλα με 3 διαφορετικές εθνικές ομάδες. Το 1998 στη Γαλλία αγωνίστηκε με τη φανέλα της τότε Γιουγκοσλαβίας. Μετά το 2006 με τη Σερβία και Μαυροβούνιο διότι η τότε Γιουγκοσλαβία διαχωρίστηκε. Στο 2010 στο Παγκόσμιο Κύπελλο της Νότιας Αφρικής (μετά από πολιτικά θέματα της Σερβίας και Μαυροβουνίου οι δύο χώρες διασπάστηκαν σε Σερβία και Μαυροβούνιο) επέλεξε να αγωνιστεί με τη φανέλα της Σερβίας, αφού γεννήθηκε στο Βελιγράδι που ήταν γεωγραφικά εντός Σερβίας.

Παραπομπές
----------

1. ↑  «Dejan Stanković - Detailed stats». *www.transfermarkt.com* (στα Αγγλικά). Ανακτήθηκε στις 8 Σεπτεμβρίου 2021.
2. ↑  «World Cup Profile: Dejan Stankovic – Serbia». Ανακτήθηκε στις 6 Ιουνίου 2022.
3. ↑  «UEFA : Stanković singled out for praise in Serbia». Ανακτήθηκε στις 6 Ιουνίου 2022.
4. ↑  «Dejan Stanković - All goals». *www.transfermarkt.com* (στα Αγγλικά). Ανακτήθηκε στις 8 Σεπτεμβρίου 2021.
5. ↑  «Dejan Stanković - Suspensions & absences». *www.transfermarkt.com* (στα Αγγλικά). Ανακτήθηκε στις 8 Σεπτεμβρίου 2021.
6. ↑  «Νέος προπονητής της Σαμπντόρια ο Ντέγιαν Στάνκοβιτς». *Gazzetta*. 6 Οκτωβρίου 2022. Ανακτήθηκε στις 11 Απριλίου 2023.
7. ↑  «Ο Στάνκοβιτς ανέλαβε τη Σαμπντόρια». *SPORT24*. 6 Οκτωβρίου 2022. Ανακτήθηκε στις 11 Απριλίου 2023.
8. ↑  «FIFA World Cup 2010: Dejan Stankovic's Strange Record». Ανακτήθηκε στις 6 Ιουνίου 2022.

Εξωτερικοί σύνδεσμοι
--------------------

* Commons  Ντέγιαν Στάνκοβιτς, σχετικά βίντεο και φωτογραφίες στο Wikimedia Commons.


|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Ποδόσφαιρο
* Πύλη:Σερβία
 |

 |